Hei, denne artikkelen er over ett år gammel og kan inneholde utdatert informasjon

HOCHFILZEN (Dagbladet): Skiskytteren Fanny Horn Birkeland (28) legger opp. Det bekrefter Norges Skiskytterforbund søndag morgen.

Birkeland er med i VM-troppen, men gikk ikke kvinnens stafett fredag. Hun går heller ikke fellesstarten seinere i dag.

28-åringen gikk inn til 63. plass på normaldistansen 15 km i VM. På sprinten ble hun nummer 72. Dette ble altså hennes siste mesterskap, men hun fullfører sesongen.

Oslo-jenta debuterte i verdenscupen i 2009 og tok sin førte verdenscupseier i Ruhpolding 16. januar 2015. Hun har OL-bronse fra stafetten i Sotsji 2014. I VM har hun stafett-gull (2016) og bronse fra stafett (2012) og mixed stafett (2015).

Fanny Horn Birkeland er gift med skiskytteren Lars Helge Birkeland, som også er med i VM-troppen.

De norske kvinnene har hatt et skuffende VM så langt i Hochfilzen. Før dagens siste øvelse, er 11. plass på stafetten og Tiril Eckhoffs 13. plass på sprinten de beste resultatene.

Eckhoff og Marte Olsbu er eneste norske på startstreken på fellesstarten i dag.

VM-fellesstarten starter kl. 11.30. Herrene går 14.45.

Fakta: Fakta om Fanny Horn Birkeland Alder: 28 (født 8. mars 1988) Idrettsgren: Skiskyting Klubb: Oslo Verdenscupseirer: 1 VM-medaljer: 3 (1-0-2) OL-medaljer: 1 (0-0-1)